Koiranpentu Lellu karkasi sieppaajaltaan ja haki apua hyviltä ihmisiltä: ”Meidän joulun paras lahja”

11-viikkoinen koiranpentu Lellu tarkasti heti takaisin kodin turvaan päästyään, ovatko omat pehmolelut tallella.

Loviisassa sunnuntai-iltana varastetun alaskanmalamuuttipennun Lellun tarina kosketti ympäri Suomen. Onneksi kaikki päättyi kuin ihmeen kaupalla hyvin, sillä Lellu otti maanantai-iltana hatkat sieppaajaltaan ja lähti hakemaan turvaa samoilla seuduilla liikkuneen perheen luota.

Riihelän perheen äiti ja 9-vuotias tyttö olivat olleet iltalenkillä Vuosaaren rantatiellä, kun heitä tuli vastaan Parviaisten perheen autosta viety Lellu tuntemattoman miehen kanssa.

– Meidän tyttö oli niin viisas, että katsoi tilaisuutensa tulleen ja tunnisti hyvät ihmiset. Se oli erkaantunut seurassaan olleesta miehestä ja lähtenyt perheen luo leikkimään – eikä suostunut enää siitä lähtemään pois. Mies lähti menemään varmaan kiinnijäämisen pelossa, Essi Parviainen kertoo nyt.

Essi Parviainen sai parhaimman mahdollisen uutisen: Lellu on turvassa.­

Riihelät eivät tienneet Lellun tarinaa, vaan yrittivät huudella miehen perään. He ottivat pennun kiinni, veivät kotiinsa ja ryhtyivät etsimään netistä, oliko joltakin koira karussa.

Kun he tajusivat Lellun olevan varastettu, he soittivat saman tien Parviaiselle. Koiransa hengen puolesta vuorokauden pelännyt Parviainen lähti ajomatkalle kotoaan Pyhtäältä Helsinkiin sellaisella kiireellä 5-vuotiaan poikansa kanssa, että poika joutui muistuttamaan, voisiko äiti laittaa kengät jalkaan.

– Matkan varrelta vasta muistin kysyä tarkempia tuntomerkkejä turkin täplistä sieltä ja täältä, äiti nauraa.

Lellun kohtalo kosketti ympäri Suomen. Onneksi kaikki päättyi hyvin.­

Lellu nukahti heti, kun pääsi autoon. Kotona se pyöri kaikki tutut paikat ja laittoi rallin päälle. Sitten piti tarkastaa, että kaikki pehmolelut ovat paikoillaan ja tökkiä ne kuonolla läpi.

Parviaisten 5-vuotias tytär oli varma, että Lellu tulee vielä takaisin. Tosin tyttö luuli, että joulupukki oli vienyt koiran, jonka perhe kahta viikkoa aiemmin oli saanut. Äiti puolestaan pelkäsi koiran hengen puolesta.

Täältä tulee Lellu!­

Tiistaina Lellu touhotti pitkin Lökören rantaa emäntänsä valvovien silmien alla.

– Tämä oli meidän joulun paras lahja. Nyt oli koko Suomi meidän joulupukkina, äiti kiittää.

Lellun varastajien henkilöllisyys ei ole selvinnyt. Itä-Uudenmaan poliisi tutkii asiaa.

– Pääasia, että anastettu koira on saatu takaisin, poliisi toteaa.

Lellu menee eläinlääkärille perjantaina, jotta selviää, että kaikki on varmasti kunnossa.